Okresná prokuratúra Žilina 
Moyzesova 20, 011 56 Žilina 1 	

Sp. zn. : 3 Pv 8/15/5511	Žilina, 24.2.2015
EEČ : 2-43-814-2015

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Žilina
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Obsahom zmieru je:
a.	Peňažná suma určená na všeobecne prospešné účely: 100,00 € 
b.	Konkrétny adresát peňažnej sumy určenej na všeobecne prospešné účely: Mesto Bytča - Materská škola, Dostojevského 933/5, Bytča 
c.	Suma odovzdaná štátu na peňažnú pomoc obetiam trestnej činnosti: 100,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Odd.výkonu služby DI OR PZ Žilina pod spisovou značkou ORP-3/DI-ZA-2015.
Dňa 10.12.2014 v čase o 17:20 hod. viedol osobné motorové vozidlo zn. VW Golf, ev.č. XXXXX, v Žiline po miestnej komunikácii na ul. Bytčickej v smere od križovatky - zjazdu od ul. Rajeckej (cesty I/64) k ul. Kamennej, kde v blízkosti areálu spoločnosti Ferona z dôvodu nevenovania pozornosti vedeniu vozidla a situácii v cestnej premávke prednou pravou časťou vozidla narazil do zadnej časti pánskeho horského bicykla zn. Olpran, ktorý viedol v rovnakom smere jazdy pri pravom okraji vozovky cyklista XXXXX, následkom čoho bol cyklista odhodený vpravo mimo cestu, pričom XXXXX pri dopravnej nehode utrpel zranenia - otras mozgu, zlomeninu čelovej kosti vpravo, zlomeninu hornej a vonkajšej steny pravej očnice s posunom s okoloočnicou krvnou podliatinou, zakrvácanie pod spojovku pravého oka, dve tržnozmliaždené rany v spánkovej a záhlavnej oblasti vpravo a tržnozmliaždenú ranu pravej ušnice, ktoré si vyžiadali práceneschopnosť v trvaní 21 dní, pričom XXXXX svojim konaním porušil ustanovenie § 4 ods. 1 písm. c) Zákona č. 8/2009 Z.z. o cestnej premávke a o zmene a doplnení niektorých zákonov. 

Odôvodnenie: 
	Poverený príslušník OR PZ, ODI Žilina uznesením sp. zn. ČVS:ORP-3/DI-ZA-2015 zo dňa 02.01.2015 podľa § 199 ods. 1 Tr. poriadku začal trestné stíhanie a súčasne podľa § 206 ods. 1 Tr. poriadku vzniesol obvinenie XXXXX pre prečin ublíženia na zdraví podľa § 158 Tr. zák. na vyššie uvedenom skutkovom základe. 

	Po skončení skráteného vyšetrovania mi poverený príslušník PZ predložil spisový materiál spolu s návrhom na podanie obžaloby. Následne som vec odstúpil na konanie probačnému a mediačnému úradníkovi Okresného súdu v Žiline za účelom vykonania mediácie.

	V konaní pred probačným a mediačným úradníkom Okresného súdu v Žiline, ako aj v prípravnom konaní pred povereným príslušníkom PZ sa obv. XXXXX ku spáchaniu činu, ktorý sa mu kladie za vinu, priznal a vyhlásil, že  spáchal skutok, za ktorý je stíhaný. Obvinený svoje konania oľutoval. V prípravnom konaní pri svojom výsluchu pred povereným príslušníkom PZ obvinený uviedol, že škodu spôsobenú pri dopravnej nehode bude riešiť prostredníctvom povinného zmluvného poistenia svojho vozidla. 

Poškodený XXXXX uviedol, že súhlasí so zmierom, pričom bolestné, ušlú mzdu, náklady za lieky, dopravu a opravu poškodeného bicykla si bude uplatňovať prostredníctvom povinného zmluvného poistenia osobného motorového vozidla VW Golf. 

	Skutočnosť uzavretia zmieru medzi obvineným XXXXX a poškodeným XXXXX je zrejmá z písomného zmieru uzatvoreného dňa 18.02.2015 v kancelárii probačného a mediačného úradníka Okresného súdu v Žiline.

	Z listinných dôkazov, zabezpečených v priebehu prípravného konania vypovedajúcich o osobe páchateľa vyplýva, že obvinený XXXXX nemá v odpise z Registra trestov GP SR žiadny záznam a  v Ústrednej evidencii priestupkov MV SR má jeden záznam z roku 2012. 

	Obvinený XXXXX zložil dňa 20.02.2015 na účet Krajskej prokuratúry v Žiline č. 7000231396/8180, vedenom v štátnej pokladnici sumu vo výške 200,-Eur. 

	V rámci zmieru uzatvoreného medzi obvineným a poškodeným zo dňa 18.02.2015 bola určená ako adresát peňažnej sumy určenej na všeobecne prospešné účely Mestu Bytča - Materskej škole na ulici Dostojevského č. 933/5, Bytča. Výška peňažnej sumy určenej na verejnoprospešné účely bola stanovená u XXXXX na 200,-Eur. Z uvedenej sumy 50 % patrí štátu na peňažnú pomoc poškodeným podľa osobitného zákona  a 50% t.j. 100,-Eur, patrí Mestu Bytča, Námestie SR č. 1 - Materskej škole na ulici Dostojevského č. 933/5, Bytča, IČO: 00321192, pričom uvedená suma bude bezodkladne po nadobudnutí právoplatnosti tohto uznesenia poukázaná na účet vedený vo XXXXX., č. účtu: XXXXX.

	Za prečin ublíženia na zdraví podľa § 158 Tr. zák. dovoľuje Trestný zákon uložiť trest odňatia slobody až na 1 rok.

	Podľa § 220 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horného hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a)vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b)nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c)zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu
a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Podľa § 215 ods. 1 písm. g) Tr. por. prokurátor zastaví trestné stíhanie, ak sa schváli zmier medzi obvineným a poškodeným.

	Vzhľadom k uvedeným skutočnostiam konštatujem, že v danej veci boli splnené zákonné podmienky stanovené v § 220 Tr. poriadku v smere rozhodnutia o schválení zmieru a zastavení trestného stíhania. Vo veci ide o konanie o prečine, za ktorý Trestný zákon ustanovuje trest odňatia slobody s hornou hranicou neprevyšujúcou päť rokov, obvinený vyhlásil, že spáchal skutok, za ktorý je stíhaný, pričom nie sú odôvodnené  pochybnosti o slobodnosti, vážnosti a určitosti tohto vyhlásenia, urobil opatrenie opatrenie smerujúce k náhrade škody tým, že nahlásil poistnú udalosť príslušnej poisťovni, zložil na účet prokuratúry peňažnú sumu určenému konkrétnemu adresátovi na  všeobecne prospešné účely a  táto suma nie je zrejmé neprimeraná závažnosti spáchaného trestného činu a vzhľadom  na  povahu  a  závažnosť  tohto  trestného  činu,  mieru,  akou  bol dotknutý verejný záujem, na osobu obvineného a na  jeho osobné a majetkové pomery možno prijať záver, že rozhodnutie o schválení zmieru je dostačujúce a odôvodnené. Naviac je potrebné poukázať na skutočnosť, že sám obvinený ako i poškodený udelili súhlas k takémuto rozhodnutiu prokurátora.

	Na základe uvedeného som rozhodol tak, ako je uvedené vo výrokovej časti tohto uznesenia.

Poučenie: 
Proti tomuto uzneseniu  n i e  j e  prípustná sťažnosť.

JUDr. Ľuboš Kríž
prokurátor